Aalborg Karneval inviterer velgørende foreninger og organisationer til børnekarneval i pinseweekenden fra den 22. til 24. maj for at give udsatte børn og unge en tiltrængt familieoplevelse.

Forsamlingsforbuddet betyder, at Aalborg Børnekarneval ikke kan løbe af stablen på vanlig vis i 2021. Det er dog ikke ensbetydende med, at alle planer bliver skrinlagt. Foreningen Aalborg Karneval har nemlig valgt at lave særarrangementer til glæde for foreninger som Barnets Blå Hus Aalborg, Ønskeland, Lykkeliga, Himmerland Boligforening, Gestus Kids og foreningen Lev – livet med udviklingshandicap, som med initiativet kan invitere deres medlemmer til Børnekarneval. - Børnekarneval er blevet et tilløbsstykke med omkring 6.000 deltagere, og det kan vi selvfølgelig ikke gennemføre i år. Det er en tradition og en nødvendighed at lave karneval i tæt samarbejde med mange foreninger, og i år vælger vi at gøre noget særligt for de foreninger, der har fokus på trivsel og sundhed blandt børn og unge. Aalborg Karneval handler om at skabe trygge rammer og fællesskaber, og det holder vi fast i med det her nye og meningsfulde initiativ, forklarer formand for Aalborg Karneval, Mette Bugge. Tilgodeser børn, der ellers ikke kunne deltage Blandt de inviterede er foreningen Lev – livet med udviklingshandicap, som varetager interesser på vegne af mennesker med udviklingshandicap og deres pårørende. Starten af året har været ramt af aflysninger, og det har påvirket mange af foreningens medlemmer. Derfor bifalder de i ekstra høj grad initiativet. - Invitationen til et børnekarneval med færre deltagere falder godt sammen med vores ønske om at kunne genoptage tilbud til børnefamilier, som har lyst til at mødes om en god oplevelse i trygge rammer. Nogle børn med udviklingshandicap vil normalt slet ikke kunne deltage, når der er så mange mennesker, som der plejer at være til karneval. De kan have brug for at trække sig tilbage, hvis de får for mange indtryk. Når de til gengæld er trygge, så er de verdens bedste deltagere, som er meget umiddelbare og begejstrede over dét, de oplever, fortæller Anders Hind, som er formand for Lev i Aalborg/Himmerland. Hver forening må maksimalt tage 80 deltagere med, således alle sundhedskrav kan overholdes. Karneval på skoleskemaet Ovenstående arrangement er ikke det eneste, som Aalborg Karneval har søsat. I samarbejde med skoleforvaltningen har de sat karneval på skoleskemaet for flere 0. og 1. klasser. Det betyder, at der skal afholdes kreative workshops for 350 af de mindste elever fra syv nordjyske folkeskoler. De bliver inviteret i Kildeparken fra den 25. til 28. maj. - Vi glæder os helt vildt til at se en masse glade børn danse, lege og hygge sig sammen, fortæller formand for Aalborg Karneval, Mette Bugge. Her er planen, at et område af Kildeparken bliver omdannet til en festlig karnevalsplads. Søspejderne laver skumfiduser over bål, orienteringsløb og fiskedam. Kunsten laver et kreativt værksted med kridt og kul. Funcenter leverer sumodragter og kastespil med promillebriller. Det Flyvende Kuffertcirkus laver gøgl på scenen.